Narodna skupština
20050511

Molim vas, ovaj zakonski projekat nije ni trebalo da se nađe na dnevnom redu, trebalo bi da se povuče sa dnevnog reda, a da se, pre svega, uredi oblast u samom turizmu time što bi se napravila zaštita naših turističkih potencijala, zaštita naših izvorišta i planina. Sve ovo što danas predlažete uverava me da vam je cilj da isparčate našu Srbiju prema regijama i nekim interesima pojedinaca i na taj način da napravite još veći haos u ovoj oblasti. Niko ovde neće reći da ovo nije bitna oblast za Srbiju, jer ovo je jako bitna privredna grana, ali na ovaj način samo stvarate nove namete građanima Srbije, osnivajući nekakve fondove, agencije koje su već postojale. Na taj način samo stvaramo namet našim građanima, a nikakvo dobro nećemo doneti. Predlažem da se ovaj amandman koji je predložila Gordana Pop-Lazić prihvati i da se ovaj član briše; na taj način ćemo poboljšati ovaj zakonski projekat.